Dodelike geen in menslike embrio ‘reggemaak’Foto: www.standaard.be/Photo News Navorsers van die VSA, Suid-Korea en China het vir die eerste keer ooit daarin geslaag om ’n defekte geen in ’n menslike embrio te wysig. Volgens dié navorsing, wat in die vaktydskrif Nature gepubliseer is, is die defek een van sowat 10 000 genetiese defekte wat reeds aan die mensdom bekend is. Die defek staan bekend as hipertrofiese kardiomiopatie en kan veroorsaak dat veral jong atlete onverwags aan ŉ hartaanval sterf. Volgens navorsers van die Oregon Health & Science-universiteit in die VSA ly tot een uit 500 mense aan dié toestand. As die geen “reggemaak” is, kan die persoon dit ook nie meer aan sy nageslag oordra nie. “Elke generasie wat gebore word nadat die defekte geen ‘reggemaak’ is, sal die gesonde geen dra,” sê Shoukhrat Mitalipov, ŉ navorser aan die Center for Embryonic Cell and Gene Therapy by OHSU in Portland. “Deur van dié tegniek gebruik te maak, is dit moontlik om die siektetoestand geheel en al uit die mensdom te wis.” Volgens Mitalipov word gene reeds gewysig in veral die mediese en landboubedryf. Tot dusver is bevrugte eierselle nog net by die mens ondersoek, en as gevind is dat dit ’n ernstige genetiese defek bevat, is dit bloot nie in die baarmoeder teruggeplaas nie. Mitalipov sê al wat mediese navorsers in die toekoms sal laat huiwer om selfs meer te eksperimenteer, is die etiese aspek van geenmanipulasie. “Om aan die gene in spermselle, eiers of embrio’s te verander, kan daadwerklike veranderings vir die toekoms inhou. Daar is ŉ etiese aspek daaraan verbonde omdat die toekomstige generasies nie toestemming kan gee nie, en boonop kan newe-effekte van geenmanipulasie vir jare dalk onsigbaar wees.”